Il-bnedmin jingħaqdu f'soċjetà biex fiha jirrenjaw is-sewwa u l-ġustizzja. Jafu però li fosthom ser ikun hemm min jimmira għat-tajjeb u min jiddiletta bit-twettiq ta' dak li hu żbaljat. Li flok ikun strument għall-ġid, għas-servizz tal-oħrajn, ikun minflok wieħed li jrid japprofitta ruħu f'atti ta' illegalità u irresponsabbiltà. F'kull żmien, f'kull soċjetà, ikun hemm din it-taħlita. Ħidmet min imexxi poplu huwa f'dan proprju li jikkontrolla u jrażżan lil min huwa determinat iwettaq atti ta' kriminalità u korruzzjoni, u fuq in-naħa l-oħra li jissoda ħidmet it-tajjeb. Il-valuri li nħaddnu Hemm f'dan varjetà fil-bnedmin u fis-soċjetajiet. Hemm min ikun minnu ħalliel u hemm min jiġi mħajjar isir hekk. Bħal ma hemm min huwa mdorri jgħix mal-ħażen u min jiġi mġiegħel jidra l-ħażin. Proprju għalhekk li huwa dejjem ċentrali li f'kull soċjetà, min imexxiha jkun huwa mgħarraf u determinat jieqaf u jikkumbatti dak li huwa żbaljat. Il-kwalità tal-politiku, il-valuri li jħaddan, il-kejl tiegħu bejn dak li jgħid u dak li jwettaq huma hawn essenzjali. Għax hemm effetti negattivi li jmissu u jolqtu direttament il-kwalità tal-ħajja tal-bnedmin f'soċjetà minħabba l-korruzzjoni. Effetti li qegħdin narawhom iseħħu fis-soċjetà tagħna llum minn tmexxija politika li qed tħalli ħafna għaddej, qisu m'huwiex ħażin fih innifsu u għaliha. Vuċijiet fid-deżert Aħna li m'aħniex ġewwa l-magna tal-amministrazzjoni ilna nisimgħu u naraw atti żbaljati, ta' korruzzjoni jsiru li jdejquna. Biss, irridu nammettu li aħna ma nafux x'aktar hemm għaddej ġewwa. Kemm hemm każijiet oħra li seħħew u għadhom ma rawx id-dawl tax-xemx tal-informazzjoni pubblika. Imma issa, wara li għaddiet nofs il-leġislatura, irridu naċċettaw li hemm bnedmin ta' rieda tajba li m'humiex segwaċi tal-Partit Nazzjonalista li xebgħu u bdew isemmgħu leħinhom fuq dan. Bdew jaqtgħu ruħhom barra mill-atti żbaljati ta' din l-amministrazzjoni li, sfortunatament, tippermetti lilha nfisha tgħix magħhom. Uħud direttament, oħrajn inqas. Biss, il-linja qegħdin jimmarkawha. Bnedmin li l-Gvern jagħmel tajjeb li jifhem li m'humiex vuċijiet fid-deżert. Ftit jiem ilu, ma' dawk li tkellmu u kitbu saħansitra kotba qrajt dak li kiteb, għalija messaġġ ċar kristall, John Cassar White. Proprju għax ilkoll nafu li f'soċjeta li tippermetti u tagħlaq għajnejha għall-korruzzjoni, l-effetti ħżiena jitkattru. Jiżdiedu u jsiru inkontrollabbli. Jekk tmexxija tippermetti aġir żbaljat fil-konfront ta' persuna tispiċċa tħalli għaddej dak li jwettaq ħaddieħor. U hawn aħna wasalna f'din il-pożizzjoni fejn xtered velenu soċjali li qiegħed imewwet il-forza tas-sewwa fi ħdan il-Gvern. Trażżan fl-għeruq tagħha Il-punt illum huwa proprju dan: li l-forza soda biex tikkumbatti għas-sewwa mhix hemm. Kull tmexxija tista' taffronta sitwazzjonijiet simili. Tista' ssib ruħha f'pożizzjoni fejn kien hemm min abbuża mill-poter u mill-fiduċja li wieħed jagħti. Proprju għax il-bnedmin m'humiex magħmula minn anġli tajba li dawn is-sitwazzjonijiet, inevitabilment jiżviluppaw. Imma politiku jintagħżel minn ieħor minn kemm huwa preparat jikkumbatti biex l-illegalità, il-korruzzjoni u l-kriminalità jiġu mrażżna u mhux tollerati bl-għeruq u x-xniexel tagħhom. Għandna eżempji varji fl-istorja politika tagħna fuq dan. Ilkoll nafu li l-Gvernijiet Laburisti tas-snin sebgħin u tmenin fallew f'dan l-eżami u tilfu żewġ elezzjonijiet infila. Dan fih piż doppju. Għax huwa gravi li politiċi Laburisti ġodda qed jaqgħu f'dan il-foss. Però huwa ferm u ferm iktar gravi li dawk passati, li terġa' kienu forom ta' bandieri ta' reżistenza, ta' vuċijiet fix-xirka tad-dissens kontra dak li kien qiegħed jiġri fi Gvernijiet Laburisti passati, huma stess qed iħallu l-affarijiet għaddejja. Dawk li l-iktar li tkażaw u ppontifikaw, ħafna ppretendew li atti ta' korruzzjoni jiġu minnhom imfarrka, mikxufa u mrażżna. Imma l-istorja tal-lum hija kompletament differenti. Għax is-sitwazzjoni fil-pajjiż hija verament gravi. Hawn wisq korruzzjoni. Wisq bnedmin fl-amministrazzjoni li moħħhom biss kif ser iħaxxnu bwiethom. Ta' nies li m'humiex lesti li joqogħdu għall-valuri bażiċi tad-demokrazija u jirrispettaw is-sistema tal-liġijiet tagħha. Li, anzi, jridu jgħawġu l-fatti u jduru mal-liġi biex mingħalihom jieħdu vantaġġ politiku. Il-Gvern qiegħed ifalli f'dan l-eżami. Il-poplu dan jafu u jagħrfu. Jaf li l-arroganza tal-poter qegħda twassal għal dan għax il-Gvern jaħseb li tant għandu voti li xejn ma jista' għalih. Illum u għada l-messaġġ qiegħed jidher iktar u dan qiegħed jibdel l-opinjonijiet tan-nies. Tafdax biex ma tħallilx Fil-lingwa sinjura u sabiħa tagħna għandna l-kelma "ħalliel" għal min jisraq u għandna wkoll dik ta' "ħallel" għal min iħalli jew iġiegħel lil min isir hekk. Differenza importanti ħafna, speċjalment għal min ikun fil-poter. Għax bnedmin li jridu jieħdu dak li jafu sewwa li ma ħaqqhomx ħa nsibu. Biss, hemm daqshekk ieħor dawk li lesti li jiġu ittantati meta jaraw li ma hemmx kontroll u attenzjoni. Proprju għalhekk li għandna iktar u iktar każijiet minn normal. Għax dawn iż-żewġ kategoriji ngħaqdu u tkattru. Hekk ser jibqgħu jekk xi ħadd ma jqumx, ixomm ir-riħa tal-kafè li ried oħrajn jagħmlu, u jifhem li dan kollu ġiebu b'idejh. Mill-bank tal-Oppożizzjoni nistgħu biss nikxfu dak li jiġi għal għandna u nfakkru b'saħħa lill-poter preżenti dak li b'għaqal kienu qalu missirijietna: "Tafdax biex ma tħallilx" u għalhekk ħaqqaq 'il-korrott, imxi bil-ġustizzja.
Ħaqqaq il-korrott